આ ડેટાનો ઉપયોગ તમને આર્થિક રીતે ફટકો મારવા થઈ શકે. અત્યારે નેટ-બેન્કિંગનો જમાનો છે. તેના કારણે બધા વ્યવહાર મોબાઈલ ફોન કે કોમ્પ્યુટરના માધ્યમથી થાય છે. તમારા નેટ-બેન્કિંગના પાસવર્ડ, બેંક એકાઉન્ટ ડીટેઈલ્સ, ક્રેડિટ કાર્ડ ડીટેઈલ્સ વગેરે મોબાઈલ ફોન કે કોમ્પ્યુટરમાં હોય જ. ડેટા ચોરનાર પાસે તમારો એ ડેટા હોય તેથી એ તમારા વતી આર્થિક વ્યવહારો કરી શકે અને તમને ફટકો મારી શકે. તમારા બિઝનેસની ડીટેઈલ્સના આધારે પણ ભેજાબાજો નુકસાન કરી શકે. તમારી અંગત માહિતીમાં કશુંક એવું હોય તો તેના આધારે તમને બ્લેકમેઈલ પણ કરી શકાય. ડેટાનો ઉપયોગ કઈ રીતે થાય છે તેના પર બધો આધાર હોય છે તેથી આ મામલે સતર્કતા જરી છે. આ ડેટાનો ઉપયોગ ફેસબુક સહિતનાં સોશિયલ મીડિયા લોકોની રાજકીય માન્યતાઓ અને નિર્ણયો લેવા માટે કઈ રીતે કરી શકે તે પણ સમજવા જેવું છે. ફેસબુક પાસે તમારો ડેટા હોય એટલે તમારા ફ્રેન્ડ્સની માહિતી પણ હોય. ફેસબુક કે બીજાં સોશિયલ મીડિયા સીધી રીતે કોઈ રાજકીય પક્ષનો પ્રચાર કરવાના બદલે ચોક્કસ રાજકીય પક્ષ માટે તમારા મનમાં હકારાત્મકતા ઊભી થાય ને વિરોધ પક્ષ માટે નકારાત્મકતા ઊભી થાય તેવી પોસ્ટ સતત મોકલ્યા કરે. તેના કારણે તમારા માનસ પર અસર થાય ને તમારા મનમાં ચોક્કસ રાજકીય પક્ષ માટે સારો અભિપ્રાય બંધાય, વિરોધપક્ષ માટે ખરાબ અભિપ્રાય બંધાય.